Koulun terveiset poissaoloista!

Poissaoloihin täytyy olla pätevä syy ja ne tulee ilmoittaa aina luokanopettajalle tai luokanohjaajalle. Lisäksi lomat tulee anoa Wilman kautta.

Kouluun sitouttamisen portaat:

**1. Puheeksi ottaminen - poissaoloja 20-30 tuntia**

**2. Selvittäen ja tukien - poissaoloja 50-60 tuntia**

**3. Tuen lisääminen - poissaoloja 70-80 tuntia** Esim.  yksilökohtainen oppilashuoltoryhmä ja erityiset opetusjärjestelyt.

**4. Tiivis tuki - poissaoloja 100 tuntia.**Viranomaiset ovat velvollisia ottamaan yhteyttä sosiaalihuoltoon tai tekemään lastensuojeluilmoituksen, mikäli huoli lapsen kasvun, kehityksen ja terveyden vaarantumisesta herää.

Läsnäolojen säännöllinen seuraaminen, poissaolojen tilastointi

Jokainen koulupäivä on tärkeä ja jokainen poissaolo on huolestuttava. Poissaolot ja myöhästymiset merkitään Wilmaan mahdollisuuksien mukaan heti jokaisen tunnin alussa. Luokanopettaja tai luokanohjaaja tarkastelee säännöllisesti luokkansa poissaoloja ja kiinnittää huomiota myös kertyneisiin sairauspoissaoloihin. Huomiodaan, toistuvatko poissaolot säännöllisesti tietyiltä päiviltä tai tunneilta.

Kuinka ottaa puheeksi poissaoloista nouseva huoli oppilaan ja huoltajan kanssa:

**Puheeksi ottaminen - poissaoloja 20-30 tuntia**

Keskustelu oppilaan kanssa

Kun oppilaalle kertyy poissaoloja, on hyvä keskustella hänen ja huoltajansa/huoltajiensa kanssa, mitä oppilaalle ja kotiin kuuluu. Otetaan huoli puheeksi ja kerrotaan syy, miksi olemme huolissamme.

Esimerkkikysymyksiä, mitä voi käydä oppilaan kanssa läpi:

* Minkä asioiden haluat jatkuvan koulussa samanlaisina?
* Kuka auttaa sinua parhaiten, kun sinulla on jokin ongelma koulussa?
* Mitä sinusta on mukava tehdä, kun et ole koulussa?
* Milloin ongelmia ei koulussa ole? Mikä niissä hetkissä on erilaista? Mitä sinun tai muiden pitää tehdä, että niitä hetkiä olisi enemmän?
* Mitä me voimme tehdä, että koulu olisi mielestäsi mukavampi paikka?
* Onko jotain muuta, mitä olisi hyvä tietää, että voimme auttaa sinua?

Keskustelu huoltajan kanssa

Poissaolojen syiden selvittäminen yhteistyössä huoltajien kanssa on tärkeää heti huolen herättyä. Otetaan huoltajaa lähestyessä ensimmäisenä puheeksi jokin oppilaan onnistuminen tai positiivinen asia. Näin kohtaaminen ei ala negatiivisilla tuntemuksilla tai luo ikävää ennakkoasetelmaa. Huoltajan kanssa keskustelusta tulee sopia etukäteen. Keskustelun voi käydä puhelimitse tai kasvotusten huoltajan kanssa.

Esimerkkiaiheita, joita voidaan käydä huoltajan kanssa läpi, kun lähestymme huoltajaa oppilaan kuulumisia kysyessä:

* Kodin kuulumiset
* Poissaolojen syyt
* Missä lapsesi on hyvä?
* Mitä lapsesi tekee mieluiten vapaa-ajalla?
* Kuka auttaa lastasi parhaiten, kun hänellä on jokin ongelma?
* Oletko huomioinut, että lapsellesi on kertynyt poissaoloja x tuntia? • Mikä on sinun näkemyksesi poissaolojen syistä?
* Missä asioissa lapsellasi on vaikeuksia?
* Millaiset muutokset koulussa auttaisivat lastasi viihtymään koulussa?
* Mitä muuta meidän olisi hyvä tietää, jotta voimme auttaa lastasi koulussa?
* Mahdollisten tukitoimien sopiminen ja oppimisvaikeuksien selvittäminen

**Selvittäen ja tukien - poissaoloja 50-60 tuntia**

Tiivis yhteistyö huoltajien kanssa.

Mikäli sovitut tukitoimet eivät ole riittäviä, on tieto siirryttävä myös huoltajille ja mietitään aktiivisesti jatkotoimenpiteitä. Muistetaan, ettei pitkäaikaisia tuloksia välttämättä näy nopeasti.

Moniammatillinen yhteistyö on turvaverkko, joka ehkäisee putoamista toimijoiden välistä. Käytetään hyväksi Yhteinen aika -monitoimijaista yhteistyömallia yksilökohtaisessa oppilashuollossa. Mallissa koolle voidaan kutsua lähes kaikki moniammatilliseen yhteistyöhön liittyvät tahot (koulun toimijoiden lisäksi kutsuttavissa järjestöt ja seurakunta, perhekeskuksen sosiaali- ja terveyspalvelut sekä nuorisopalvelut), joille on varattu tietty aika viikossa. Yhteisen ajan voi kutsua huoltaja, koulun henkilökuntaan kuuluva henkilö tai Yhteinen aika -mallin toimija. Tarkistetaan terveydenhoitajalta milloin meidän alueen aika on.

Sairaalakoulu tarjoaa ohjaus- ja konsultaatiopalvelua lasten ja nuorten koulunkäynnin tukemiseksi. Konsultaatiotyön tavoitteena on olla tukemassa lapsen ja nuoren koulunkäyntiä sekä löytää tapauskohtaisesti sopivia koulutyötä tukevia toimintamalleja yhteistyössä oppilaan lähiverkoston ja oman koulun kanssa. Konsultoivan työn tavoitteena on myös tukea opettajien ja muiden luokassa työskentelevien aikuisten työtä. Aloitteen koulutyötä tukevaan konsultoivaan erityisopetukseen voi tehdä oppilaan huoltaja, koulu tai hoitotaho. Konsultaatiopyyntö kannattaa pyytää ennaltaehkäisevästi tai jo varhain huolen herätessä.

**Tuen lisääminen - poissaoloja 70-80 tuntia**

Yksilökohtainen oppilashuoltoryhmä ja erityiset opetusjärjestelyt.

Yksilökohtaisessa oppilashuoltoryhmässä kokoonnutaan miettimään oppilaan tilannetta ja tukitoimien lisäämistä. Tarvittaessa voidaan muun muassa muuttaa oppilaan koulupäivän rakennetta ja lyhentää koulupäivää tilanteen tasaamiseksi sekä karsia oppiainesisältöjä yhteistyössä aineenopettajien kanssa. Muita toimia voivat olla esimerkiksi toiminnallisuuden lisääminen opinnoissa.

Jos oppilas on ollut pitkään poissa, on hänelle laadittava kouluunpaluusuunnitelma. Paluun on oltava asteittainen ja siinä on oltava konkreettisia toimia kouluun palaamisen onnistumiseksi. Toimien on oltava tarpeeksi pieniä, tavoitettavissa olevia asioita, joita tuetaan säännöllisellä seurannalla, tapaamisilla sekä kuulumisten kyselemisellä. Kouluunpaluusuunnitelma voidaan tehdä yleisen tuen oppimissuunnitelma-lomakkeelle Wilmaan.

**Tiivis tuki - poissaoloja 100 tuntia**

Viranomaiset ovat velvollisia ottamaan yhteyttä sosiaalihuoltoon tai tekemään lastensuojeluilmoituksen, mikäli huoli lapsen kasvun, kehityksen ja terveyden vaarantumisesta herää. Huolen pohjana koulussa voi olla esimerkiksi runsaat koulupoissaolot tai muu huoli oppilaasta.

Yhteydenotto lastensuojeluun tapahtuu sähköisellä yhteydenotolla tai tekemällä lastensuojeluilmoitus. Sähköinen yhteydenotto sosiaalihuoltoon tehdään tuen tarpeen arvioimiseksi. Yhteydenotto voidaan tehdä yhdessä huoltajan ja/tai lapsen kanssa. Sen voivat tehdä myös lapsi sekä huoltaja itse. Ilmoitusvelvollinen voi lastensuojeluilmoituksen sijasta ottaa yhteyden sosiaalihuoltoon yhdessä lapsen tai huoltajan kanssa edellyttäen, että yhteydenotto tehdään viipymättä. Jos yhteydenotto ei ole riittävä, sitä ei ole mahdollista tai tarkoituksenmukaista tehdä lapsen tai perheenjäsenen kanssa, on ilmoitusvelvollisen henkilön tehtävä lastensuojeluilmoitus. Mikäli oppilaasta on jo aiemmin tehty yhteydenotto sosiaalihuoltoon, ei samasta asiasta tarvitse tehdä enää lastensuojeluilmoitusta.